Venemaa president Vladimir Putin kohtub täna Valgevene ja Venemaa liidu riigisekretäri Pavel Borodiniga, kirjutas Kommersant.    Peamine arutlusteema on 14. detsembril  toimuva istungi päevakord.    Juba eelmisel nädalal teatas Valgevene presidendi Aleksandr Lukašenka pressiteenistus, et peale eelarve käsitlemist arutavad kahe riigi presidendid põhiseadusliku akti eelnõu. Kui Moskva ja Minsk lõpuks ometi kooskõlastavad akti üldvariandi, siis tähendaks see reaalse liidu loomisele üleminekut.    Raadiojaam Ehho Moskvõ väitis oma allikatele viidates, et just Putin võib saada uue riikide ühenduse presidendiks. Samas lükati see väide nii Kremlis kui ka  Valgevenes ümber ning lekitatud infot nimetati meedia spekulatiivseks fantaasiaks ja "täielikuks jamaks".